पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. सेक्टर-16ए स्थित नेहरू कॉलेज में बीए सेकंड इयर में पढ़ने वाले एक छात्र ने कॉलेज के 16 चेक चोरी कर इनमें से 9 चेक से रकम अपने व दोस्त के खाते में ट्रांसफर करा ली। इस तरह छात्र ने चेक पर फर्जी साइन कर कॉलेज के 3.72 लाख रुपए निकाल लिए। मामले का पता लगते ही सेंट्रल थाना पुलिस ने आरोपी छात्र को गिरफ्तार कर लिया और उसे तीन दिन के रिमांड पर ले लिया। पुलिस आरोपी से रकम बरामद करने और इस कांड में अन्य लोगों की मिलीभगत के बारे में पूछताछ कर रही है।
नेहरू कॉलेज की प्रिंसिपल संतोष ने बताया के उनके कॉलेज में फिरोजपुर हथीन का रहने वाला शीशराम बीए सेकंड इयर में पढ़ता है। वह छात्र कॉलेज में अर्नवाइल यू लर्न स्कीम के तहत काम भी करता है। इसलिए वह कॉलेज के अकाउंट दफ्तरों में आता-जाता रहता था। कुछ दिन पहले जांच में सामने आया कि कॉलेज के पांच बैंक खातों की चेक बुक से 16 चेक गायब हैं।
इसके बाद मामले की जांच कराई गई। गायब चेक की बैंक से डिटेल पता की गई तो सामने आया कि कुल नौ चेक से राशि शीशराम व एक अन्य व्यक्ति के खाते में गई है। इसके बाद इसकी शिकायत पुलिस को दी गई। पुलिस ने मामला दर्ज कर शीशराम को अरेस्ट किया। शीशराम ने अपना जुर्म कबूल कर लिया। पूछताछ में सामने आया कि शीशराम ने ये चेक मार्च माह में चोरी किए थे। उसने नौ में से सात चेक से अपने खाते में 1.64 लाख रुपए ट्रांसफर कराए और बाकी दो चेक की रकम अपने एक दोस्त के खाते में ट्रांसफर कराई।
शीशराम ने बताया कि उसने सभी चेक पर प्रिंसिपल के फर्जी साइन कर दिए थे। हैरत की बात तो यह है कि साइन इतनी सफाई से किए गए थे कि पांच बैंकों में एक भी कर्मचारी फर्जी साइन नहीं पकड़ सका।
कब ट्रांसफर हुआ पैसा
26 मार्च 2013 को 17 हजार, दो बार 50-50 हजार रुपए ट्रांसफर किए गए।2 अप्रैल 2013 को 15 हजार, आठ अप्रैल 2013 को 25 हजार, दो मई 2013 को 35 हजार, 22 मई 2013 को 65 हजार, 3 मई 2013 को 50 हजार और 31 मई 2013 को 65 हजार रुपए ट्रांसफर कराए गए।
मामले की गहनता से जांच की जा रही है। बैंक कर्मचारियों की भूमिका भी शक के दायरे में हैं। बैंक कर्मचारियों से पूछताछ की जाएगी। इसके अलावा शीशराम से यह पूछा जाएगा कि इस मामले में कौन-कौन शामिल है। जिनके खाते में रकम ट्रांसफर हुई है, उनसे भी पूछताछ की जाएगी।
विजय कुमार, एसएचओ, सेंट्रल थाना।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn